8 kosse om jou beter te laat slaap - Goeie Huishouding
8 kosse om jou beter te laat slaap
Het jy geweet die kosse wat jy eet, kan die gehalte van jou slaap beïnvloed? Hou op skape tel en maak staat op hierdie kosse vir 'n goeie nagrus
Die gesondheidsvoordele van 'n goeie nagrus is eindeloos. Slaap help om jou gelukkig en jou brein skerp te hou, jou immuunstelsel te versterk, jou middel slank en jou vel jeugdig te hou, en dit verlaag jou risiko vir hoë bloeddruk en hartsiekte. As jy sukkel om aan die slaap te raak, stel die kenners by Tempur voor dat jy die volgende kosse by jou dieet voeg om beter te slaap.
1. Eet gereeld kosse wat natuurlike melatonien bevat, soos kersies en neute. Melatonien is 'n hormoon wat help om jou liggaamsklok te beheer.
2. Voeg produkte by wat die aminosuur triptofaan bevat, soos bone, suiwel, kekerertjies en okkerneute. Triptofaan word in melatonien omgesit en neem sowat 'n uur om die brein te bereik. Beplan dus daarvolgens.
3. Heuning verhoog insulienvlakke effens, wat triptofaan help om die brein makliker te bereik.
4. Groen krulkool is ryk aan kalsium, wat die brein help om triptofaan te gebruik om melatonien te vervaardig. Spinasie en mosterdblare is ook goeie keuses.
5. Komplekse koolhidrate soos gefortifiseerde graankos, quinoa, gort en bokwiet 'n paar uur voor slaaptyd is goed omdat dit die vrystelling van insulien stimuleer. Dit sluit heelgraanbrode, -graankos, -pasta, -beskuitjies en bruin rys in. Vermy verfynde koolhidrate soos brood, pasta, koekies, koek, fyngebak en ander suikerryke kosse. Hulle is geneig om serotonienvlakke te verlaag en slaap te keer.
6. Kosse ryk aan magnesium en kalium help slaap aan omdat dit natuurlike spierverslappers is. Kies kosse soos piesangs, patats, amandels en heelgrane. Magnesium is noodsaaklik vir die funksie van die neuro-oordraer wat die brein help om snags af te skakel. Piesangs bevat ook triptofaan.
7. Sekere kruietees soos kamille- en groentee is goed vir slaap.
8. Donker sjokolade bevat serotonien, wat jou liggaam en verstand laat ontspan.
Jou matras behoort volgens jou liggaam te vorm om jou elke nag 'n rustige, luukse slaapervaring te gee. Tempur se unieke temperatuursensitiewe materiaal vorm sagkens volgens die vorm van jou liggaam en bied die volmaakte balans van algehele gerief en uitstekende ondersteuning – sag waar jy dit wil hê en ferm waar jy dit nodig het.